Politiet ble varslet om Tahiras dødsfall fire ganger – gjorde ingenting
Gjennom flere år forsøkte nære familiemedlemmer å få norsk politi til å etterforske brannen der norsk-pakistanske Tahira døde. Likevel gikk det fem år før politiet gjenåpnet saken. Søndag skrev VG om dødsfallene til de to søstrene Hameeda og Tahira.  Hameeda (52) ble drept av sin ektemann på Jessheim i 2013. Da politiet etterforsket drapet, oppdaget de at hennes søster Tahira (42) døde etter en brann i Eidsvoll i 2008. Det lokale lensmannskontoret avhørte bare tre personer, før dødsfallet ble henlagt som et selvdrap samme år. Tahiras ektemann, som var i huset da Tahira brant, har forklart at hun helte tennvæske over seg selv og tente på. VG har fått innsyn i hele etterforskningen av Tahiras død. Dokumenter og e-poster viser hvordan flere av Tahiras nærmeste gjennom flere år forsøkte å få svar fra politiet om hva som egentlig skjedde da Tahira brant. Tahiras eksmann, 2008: Noen måneder etter at Tahira døde av brannskadene på Haukeland sykehus, oppsøkte hennes eksmann Eidsvoll og Hurdal lensmannskontor for å forhøre seg om etterforskningen og få svar på vegne av deres felles barn.  Ifølge Tahiras sønner fikk han aldri svar fra politiet.  Tahiras søster, 2008: I november 2008 søkte storesøster Hameeda tilflukt på et krisesenter. I et avhør med Ullensaker lensmannskontor fortalte hun om grove trusler – og at hun mistenkte at søsteren hadde blitt drept. Hun ba politiet etterforske saken nærmere.  Det skjedde ikke. Tahiras barn, 2011: Tre år etter morens død skrev eldstesønnen til Tahira, Haroon, et brev til politiet på vegne av de fire barna. Her ba de om svar på hva politiet har gjort for å undersøke morens dødsfall og påpekte at de manglet svar på hva som forårsaket brannen. Svaret fra politiet var at barna kunne komme og lese dokumenter i den avsluttede saken. Tahiras bror, 2012: I februar 2012 sendte Tahiras bror i Pakistan et brev til norsk politi der han opplyste at søsteren hans ble drept i Norge i 2008 og at han hadde viktig informasjon om saken. I juni samme år fikk broren svar om at dødsfallet hadde blitt etterforsket av Romerike politidistrikt, men at ingenting tydet på at det har skjedd noe kriminelt. Til tross for alle henvendelsene var det ingen som undersøkte Tahiras dødsfall nærmere. Først da hennes storesøster Hameeda ble drept av sin ektemann i 2013, ble lillesøsterens død gjenåpnet. Samme år ble Tahiras nye ektemann siktet for drap. Saken mot ham er senere henlagt. VG har spurt Øst politidistrikt hvorfor ingen så på saken før Hameeda døde: – Hvorfor førte ikke de fire henvendelsene til at saken ble gjenåpnet? Politiinspektør Lars Reinholdt-Østbye i Øst politidistrikt svarer at Tahiras dødsfall ble kodet som drap 13. september 2013. – Hvilke vurderinger som ble foretatt forut for dette er etter vår vurdering dessverre ikke mulig å svare på i dag, skriver han i en e-post. Politidistriktet svarer for både Eidsvoll og Hurdal lensmannskontor og Ullensaker lensmannskontor som ble kontaktet av Tahira familie i 2008. – Ventet og ventet Eldstesønnen Haroon var 17 år da moren brant. Etter at Tahira døde, ventet han på å høre fra politiet. – Jeg var så ung og visste ikke hvordan systemet fungerte, så jeg ventet på at politiet skulle kontakte oss. Jeg ventet og ventet og ventet. Jeg husker jeg tenkte: Hvorfor vil ikke politiet snakke med oss? Etter hvert mistet han håpet om at politiet ville finne ut hva som skjedde. – Det var en veldig vanskelig periode, sier Haroon i dag. – Til slutt hadde det gått så lang tid, så jeg tenkte at det jeg hadde å fortelle ikke betydde noe. I 2011 skrev han brev til politiet og ba om svar. Heller ikke det førte til at saken ble gjenåpnet. Etter at Tahiras søster ble drept i 2013, siktet politiet Tahiras ektemann for drap. Drapssiktelsen ble henlagt på bevisets stilling i 2015. Både statsadvokaten og riksadvokaten har beskrevet den opprinnelige etterforskningen fra 2008 som mangelfull og utilstrekkelig. – Dette er en tragisk sak, og vi har forståelse for at familien til avdøde mener politiet ikke gjorde en god nok jobb i 2008, skriver politiinspektør Lars Reinholdt-Østbye. – Vi er enige med riksadvokaten at saken burde vært prioritert høyere og etterforsket på en bedre måte. Vi må ta høyde for at dette kunne ha bidratt til et annet utfall, selv om det er vanskelig å si med sikkerhet i ettertid. Politiinspektøren understreker at alle er å anse som uskyldige inntil det motsatte er bevist og at det ikke foreligger noen dom i saken. VG har vært i kontakt med ektemannen til Tahira, som ikke orker å snakke om saken. I avhør med politiet har han forklart at han gjorde det han kunne for å redde Tahira og at han synes det er vondt at andre tror det var han som tente på henne. – Tapet av Tahira i 2008 var smertefullt for min klient. Han gjorde det han kunne for å bistå under politiets etterforskning, både i 2008 og i 2013. Med rette ble saken henlagt, sier hans forsvarer Jørund Lægland. – Vi mener politiet endevendte saken i 2013, noe som førte til at det dukket opp nye og viktige opplysninger – uavhengig av kvaliteten på politiets etterforskning av dødsfallet i 2008. Forsvareren skriver at etterforskningen i 2013 førte til at hans klient gjenopplevde den svært dramatiske og traumatiske hendelsen fem år før.
Nær familie forsøkte i flere år å få norsk politi til å etterforske dødsfallet til norsk-pakistanske Tahira, som døde i en brann i 2008.  Det lokale lensmannskontoret avhørte bare tre personer, før dødsfallet ble henlagt som et selvdrap samme år. Gjenåpningen av saken skjedde da Tahiras søster, Hameeda, ble drept av sin ektemann i 2013. Samme år ble Tahiras ektemann siktet for drap, men saken mot ham ble senere henlagt. Tahiras ektemann nekter for å ha noe med Tahiras død. Han sier han forsøkte å redde henne da hun sto i brann.